امریکا په کابل کې د خپل سفارت کارکونکي کموي
د کانگرس یو چارواکې ویلي د عملی کمی به د مۍ د میاشت د ٣١ نېټې څخه پېل شي او د سپټمبر د میاشت پورې به سر ته ورسول شي. یو امریکايي چارواکي ویلي د مایک پامپېیو د امر سره داسې څه دلیل نه دی ورکړی شوی چې د کابل په سفارت کې عمله په کومو اسبابو کمولی شي؟
واشنگټن — د امریکې خارجه وزیر مایک پامپېیو په کابل کې د امریکې په سفارتخانه کې د راتلونکې میاشت نه د عملې شمېره تر نیمايي پورې د کمولو کار چټک کړی دی. د رویټرز خبري ادارې په خپل رپورټ کې د امریکايي ماموینو او د کانگرس د چارواکو له قوله ویلي د مایک پامپیېو دې گام دا تشویش راپارولی چې دا به په افغانستان کې د سولې حساس کوښښونه د زیان سره مخامخ کړي. امریکا په کابل کې د بل هر ځای نه لوې سفارت لري او هلته د عملې کمولو په اړه د ښاغلي پامپېیو امر د وخت نه یو کال د وخت نه وړاندې اخیستل کیږي. دا په داسې حال کې هم دي چې د طالبانو سره د امریکې په خبرو کې ډیر لږ پرمختگ شوی. د خبرو هدف په افغانستان کې د امریکې تر ټول اوږد جنگ ختمول او د هېواد څخه امریکايي ځواکونه راویستل دي. رویټرز وايي د امریکې سره په خبرو کې د طالبانو دریځ د صدر ډانلډ ټرمپ دې بې صبرۍ هم څه قدرې مضبوط کړی دی چې هغه په افغانستان کې جنگ ختمول غواړي او د سفارتخانې د عملې انخلا به دا خبره نوره هم واضحه کړي چې ډانلډ ټرمپ په افغانستان کې د امریکې رول زر تر زره ختمول غواړي. په کابل کې د امریکې سفارت د کال ٢٠٠١ راهسې په افغانستان کې د واشنگټن د سرمایه کارۍ علامت گڼل کیږي. د سخت امنیتي اقداماتو د لاندې دغه ودانۍ کې څلور کاله وړاندې د ٨٠٠ میلینه ډالرو په لگښت نوره ابادي شوي وه او رویټرز خبري اداره وايي په موجوده وخت کې پکې د عملې د ٧٠٠ کارکونکو د اوستوگنې بندوبست شوی دی. یو امریکايي چارواکي وویل په کابل کې د عملې کمېدلو یو له امل په سفارتي کچه د ترهگرۍ د مخنیوي نه توجه نورو سفارتي محاذونو ته اړول هم دي لکه د روس او چین سره سفارتي رقابت او سیالي. په کابل کې د سفارتخانی په کارکونکو کې د کمي په اړه امریکايي مامورینو تېره هفته د کانگرس غړو ته معلومات ورکړې دي او اثرات به یې په افغانستان کې هم ډیر محسوس شي. رویټرز وايي د امریکايي اقدام په نتیجه کې به د افغان صدر اشرف غني او د امریکې په تعلقاتو کې تاوتریخوالی هم زیات شي. رپورټ وايي یو میاشت وړاندې په دوحه کې د طالبانو سره د خبرو په سر هم کابل او واشنگټن په څرگنده جنگېدلي وو. د امریکې د نېشنل ډیفېنس یونېورسټۍ څېړونکی تامس لېنچ وايي صدر اشرف غني به د امریکې په سفارتخانه کې د عملې د کمېدو گام ته داسې گورې لکه چې امریکا ورسره د خپل لوظ نه په شا کېږی. امریکايي مامورین او د کانگرس چارواکي وايي په سفارتخانه کې د عملې کمولو گام به نه یوازې د امریکې نیټو اتحادیان چې د وړاندې نه د صدر ټرمپ سره په یو شمېر موضوعاتو اختلافات لري، بلکې افغانان به هم پریشانه کړي. د رویټرز خبري ادارې د پوښتنې په جواب کې د امریکې خارجه وزارت یا سټېټ ډپارټمنټ ترجمانې د اېمېل دلارې وویل د کابل په سفارتخانه کې د عملې کمول د معمول گام دی چې په خارجي هېوادونو کې د بدلېدونکو حالاتو او د تگلارې د اهدافو ترلاسه کولو په غرض ورته بیا کتنه کتنه کیږي. د سټېټ ډپارټمنټ ترجمانې وویل د صدر ټرمپ د حکومت دا لومړۍ ترجیح ده چې د دوامداره امن دلارې په افغانستان کې جنگ او ترهگرۍ ختمه شي. هغې زیاته کړه چې امریکا به افغانستان کې قوي شتون لري. ترجمانی دا وه نه وېل چې مایک پامپېیو ولې د کابل په سفارت کې د وخت نه وړاندې عمله کمول غواړی. د طالبانو سره د امریکې د خبرو اترو مشري په افغانستان کې د امن دپاره د واشنگټن خاص استازی زلمی خلیلزاد کوي او د افغانستان څخه د امریکايي ځواکونو د انخلا او د ترهگرۍ د مخنیوي په لړ کې یې په مذاکراتو کې د پرمختگ خبره کړې ده. خو طالبانو تر دا وخت د ډزبندۍ او د افغان حکومت سره د نیغ په نیغه خبرو نه ډډه کړې ده. دا خبر په لومړی ځل نېشنل پبلېک رېډیو د فېبرورۍ په میاشت کې رپورټ کړو چې امریکا د کابل په خپل سفارت کې عمله کمول غواړي. فارن پالېسي مېگزین نومې مجلې دا میاشت وویل چې د کال ٢٠٢٠ پورې به د کابل په سفارت کې عمله نیم په نیمه کمه کړی شي. د کانگرس یو چارواکې ویلي د عملی کمی به د مۍ د میاشت د ٣١ نېټې څخه پېل شي او د سپټمبر د میاشت پورې به سر ته ورسول شي. یو امریکايي چارواکي ویلي د مایک پامپېیو د امر سره داسې څه دلیل نه دی ورکړی شوی چې د کابل په سفارت کې عمله په کومو اسبابو کمولی شي؟